เตือนระวังมือถือปลอมระบาดช่วงปีใหม่
โพสต์ทูเดย์ - โนเกียเตือนระวังมือถือปลอม ช่วงเทศกาลของขวัญปีใหม่ แนะวิธีการจับผิดของปลอม&nbsp;&nbsp;
24 ธ.ค. 2552

โพสต์ทูเดย์ - โนเกียเตือนระวังมือถือปลอม ช่วงเทศกาลของขวัญปีใหม่ แนะวิธีการจับผิดของปลอม  
นายชูมิท คาพูร์ ผู้จัดการทั่วไป บริษัท โนเกีย (ประเทศไทย) กล่าวว่า ในฐานะผู้นำตลาดมีความห่วงใยในผู้บริโภคซึ่งอาจสับสนกับโทรศัพท์มือถือปลอมแปลงจำนวนมากที่วางจำหน่าย จึงขอแนะนำให้ผู้บริโภคเลือกซื้อโทรศัพท์มือถืออย่างระมัดระวัง และคำนึงถึงคุณภาพสินค้าและความปลอดภัยเป็นหลักสำคัญ 
ทั้งนี้ เนื่องจากสถานการณ์มือถือปลอมยังคงระบาดในเมืองไทยอย่างหนักหน่วง และมีลักษณะการปลอมแปลงหลากหลายรูปแบบมากขึ้น ทั้งการใช้ตราสินค้าโนเกียในโทรศัพท์มือถือรุ่นต่างๆ ทั้งรุ่นที่มีและไม่มีอยู่จริงในตลาด รวมทั้งการใช้ตราสินค้าอื่นๆ ใกล้เคียงชื่อโนเกีย โดยเจตนาสร้างความสับสนให้ผู้บริโภค
นอกจากนี้ ยังมีช่องทางและวิธีการจำหน่ายที่สลับซับซ้อนมากขึ้น อาทิเช่น การจำหน่ายสินค้าออนไลน์ จำหน่ายในตู้ขายสินค้าขนาดเล็ก และจำหน่ายในร้านขายโทรศัพท์มือถือทั่วไป โดยอ้างว่าเป็นสินค้าราคาขายส่ง จึงมีราคาถูก วางจำหน่ายในร้านค้าที่ปะปนสินค้าทั้งของจริงและของปลอม ซึ่งผู้บริโภคต้องพิจารณาอย่างละเอียด โดยสามารถหาข้อมูลเกี่ยวกับสินค้าของโนเกียหรือเช็ครุ่นของมือถือที่จัดจำหน่ายได้ที่โนเกียช้อปทุกสาขาทั่วประเทศ หรือติดต่อโนเกียแคร์ไลน์ 02 255 2111 หรือ www.nokia.co.th
สำหรับเคล็ดลับจับผิดมือถือปลอม และสงสัยไว้ก่อนหากพบความผิดปกติดังนี้ และอย่าหลงเป็นเหยื่อคำกล่าวอ้างที่เป็นเท็จ ไม่ว่าจะเป็นอ้างว่าเป็นสินค้าราคาขายส่ง จึงมีราคาถูก ,อ้างว่าเป็นรุ่นที่นำเข้ามาจากต่างประเทศ จึงวางขายได้ก่อนใครในโลก ,แอบอ้างว่าสามารถใช้บริการศูนย์โนเกียได้ แม้จะเป็นของปลอม ,ไม่มีโลโก้โนเกีย ,เป็นรุ่นที่โนเกียไม่เคยประกาศ ,ไม่มีสติ๊กเกอร์โฮโลแกรมบนแบตเตอรี่ ,ไม่มีใบรับประกันสินค้า ,ราคาแตกต่างจากที่ร้านโนเกียช้อปมาก
ส่วนอันตรายที่อาจเกิดขึ้นได้จากการใช้มือถือปลอม ได้แก่ แบตเตอรี่ระเบิด ,กระแสไฟฟ้ารั่ว ,ค่า SAR สัญญาณวิทยุจากโทรศัพท์มือถือ ที่อาจมีระดับสูงเกินความปลอดภัย และเป็นอันตรายต่อร่างกายมนุษย์